text: Fredericia bliver oversvømmet
  28 december 2013 kl. 09.53
  Fredericia er en af de byer, der er i risikozonen for at blive ramt af store oversvømmelser - det skriver Politiken lørdag med henvisning til en undersøgelse fra rådgivningsvirksomheden COWI.
  Alligevel fortsætter kommunen ufortrødent med planerne om at bygge en hel ny bydel på netop de områder, der ifølge Politiken har størst risiko for at blive oversvømmet.
  I 1872 steg vandet i Fredericia med 362 centimeter - og ved stormfloden i 2006 blev der målt vandstande på 163 centimeter. I begge tilfælde skete der store oversvømmelser i området ved havnen.
  Og det er netop det område, der er udpeget til at huse det ambitiøse projekt Fredericia C, der bl.a. skal rumme 1.000 boliger plus forretninger, kontorer og restauranter.
  Fredericias borgmester Kenny Bruun Olsen siger til TV SYD, at der er taget højde for at vandstanden kan stige - og at de nye oplysninger ikke umiddelbart får indflydelse på projektet.
  Læs rapporten her
  